Diari Oficial de la Generalitat Valenciana


Sumari del DOGV 5854, del 22-09-2008 (2008/10075)

ORDE de 12 de setembre de 2008, de la Conselleria d'Agricultura, Pesca i Alimentació, per la qual s'establixen les bases reguladores d'un règim d'ajudes a les inversions per al foment del cultiu i l'explotació en comú a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5854

Data del DOGV
:   22-09-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/10144


Data del document
:   12-09-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda a l'agricultura
    * agrupació de productors agraris
    * sector agrari
    * agricultor
    * explotació agrària en comú
    * agres
    * suport econòmic
    * legislació
    * cooperativa agrícola

ORDE de 12 de setembre de 2008, de la Conselleria d'Agricultura, Pesca i Alimentació, per la qual s'establixen les bases reguladores d'un règim d'ajudes a les inversions per al foment del cultiu i l'explotació en comú a la Comunitat Valenciana. [2008/10731]  
L'escassa grandària de les explotacions a la Comunitat Valenciana i la seua excessiva parcel·lació constituïxen un desavantatge estructural que en dificulta la tecnificació i també l'ús eficient dels recursos productius, i repercutix negativament en el capítol de despeses de les explotacions. D'altra banda, és ben evident l'envelliment de la població agrària i la carestia de mà d'obra assalariada en el camp.  
L'increment de grandària de les explotacions per mitjà del foment de l'associacionisme agrari i l'agrupació de parcel·les es planteja, per tant, com un requisit imprescindible per a corregir estes deficiències i aconseguir el manteniment de la rendibilitat i competitivitat del sector, per mitjà d'una gestió tècnica i econòmica única, la millora de les condicions de treball, la reducció dels costos de producció, la reorientació i l'ajust de la producció a les demandes del mercat a través de l'agrupació de l'oferta i la millora de la qualitat de les produccions.  
A fi d'aconseguir els objectius proposats, s'establix un règim d'ajudes que fomenten l'associacionisme dels titulars d'explotacions agràries perquè, bé per mitjà del cultiu en comú de les seues parcel·les (sense que per això hi haja transmissió de la titularitat) o per mitjà de la constitució d'entitats associatives, s'aconseguisquen la dimensió de superfície i organització més rendible dels cultius.  
Esta normativa d'ajudes està acollida al Reglament d'exempció (CE) número 1857/2006, de la Comissió, de 15 de desembre, sobre aplicació dels articles 87 i 88 del Tractat a les Ajudes Estatals per a les Xicotetes i Mitjanes Empreses dedicades a la producció de productes agrícoles i pel qual es modifica el Reglament (CE) número 70/2001.  
A l'efecte d'allò que es disposa en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes publiques, les ajudes regulades en la present orde s'adapten als requisits establits en el Reglament 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les Ajudes Estatals per a les Xicotetes i Mitjanes Empreses dedicades a la producció de productes agrícoles i pel qual es modifica el Reglament 70/2001 (DOUE L358, de 16.12.2006). La informació resumida del règim d'ajudes, ha sigut remesa a la Comissió Europea, i s'ha acusat recepció d'esta el 02/09/2008, amb el número de registre de l'ajuda XA 323 /2008.   
En conseqüència, a proposta de la directora general de Producció Agrària i fent ús de les atribucions conferides en l'article 28e de la Llei 5/83, del Consell, en la redacció feta en la Llei 12/2007, de 20 de març,  
ORDENE  
CAPÍTOL I  
Objecte, àmbit d'aplicació i definicions  
Article 1. Objecte  
A fi de millorar la rendibilitat de les explotacions agrícoles, s'establix un règim d'ajudes en règim de concurrència competitiva per a incentivar-ne el cultiu o l'explotació en comú, d'acord amb el Reglament (CE) núm. 1698/2005, del Consell, de 20 de setembre, les directrius comunitàries (2006/C 319/01) sobre ajudes estatals al sector agrari i forestal en el període 2007-2013 i el Reglament (CE) 1857/2006, de la Comissió, de 15 de desembre, d'ajudes estatals per a les petites i mitjanes empreses dedicades a la producció de productes agrícoles, pel qual es pretén reduir els costos de producció, millorar i reorientar les seues produccions millorant la qualitat obtinguda i preservar i millorar l'entorn natural.  
Article 2. Àmbit d'aplicació  
1. El règim d'ajudes serà aplicable a totes les explotacions agràries, ubicades a la Comunitat Valenciana i inscrites en el Registre d'entitats agrícoles adscrites al cultiu o explotació en comú a què es fa referència en el capítol II, afectant a totes les seues produccions agrícoles cultivades.  
2. El seu període de vigència finalitza el 31 de desembre de 2013, sense perjudici de les modificacions que reglamentàriament puguen publicar-se.  
Article 3. Definicions  
A l'efecte d'esta orde, s'entendrà per:  
1. Cultiu en comú: conjunt de faenes culturals realitzades a les parcel·les de titulars d'explotacions agràries integrats en una societat, sota una mateixa unitat de gestió, per a l'aprofitament comú de mitjans materials i personals sense que per això hi haja transmissió d'esta titularitat. Les faenes realitzades conjuntament seran en el cas de cultius herbacis, almenys, la sembra, el trasplantament, la instal·lació de semiforçat, el reg, la fertilització, el maneig del sòl, i el control de plagues i de malalties. Quan es tracte de cultius llenyosos haurà de realitzar-se conjuntament, almenys, la poda i l'eliminació de les seues restes, el reg, la fertilització, el control de plagues i malalties i el treball de la terra.  
2. Explotació en comú: la que manté una entitat amb personalitat jurídica, titular d'una explotació agrària societària, preexistent o de nova creació.  
3. Programa de millores: conjunt d'actuacions que, amb caràcter anual o plurianual i amb plantejaments tècnics i econòmics adequats que les justifiquen, projecta introduir una entitat associativa el fi de la qual és el cultiu o l'explotació en comú.  
4. Inversió substitutiva: és la que es limita a substituir un edifici o una màquina existents, o parts d'estos, per uns altres de nous i moderns sense ampliar la capacitat de producció en més d'un 25% o sense introduir canvis fonamentals en la naturalesa de la producció o la tecnologia corresponent.   
No es consideraran inversions substitutives la demolició total d'un edifici agrari de 30 anys o més i la seua substitució per un altre de modern ni la renovació general d'un edifici agrari. Es considerarà que és una renovació general d'edifici agrari quan el cost supose com a mínim el 50% del valor de l'edifici nou.  
CAPÍTOL II  
Registre d'entitats adscrites el cultiu o explotació en comú  
Article 4. Creació del Registre  
1. Es crea el Registre d'entitats agrícoles, incloses en actuacions de cultiu o explotació en comú, a la Conselleria d'Agricultura, Pesca i Alimentació, i adscrit a la Direcció General de Producció Agrària. Este registre constarà de dos seccions: la secció de Cultiu en Comú i la secció d'Explotació en Comú.  
2. Queden incloses en el Registre les societats que, quan entrarà en vigor la present orde, estiguen ja inscrites en el Registre que es va crear amb la mateixa finalitat per allò que s'establix en l'article 4 de l'Orde d'1 de febrer de 2006, de la Conselleria d'Agricultura, Pesca i Alimentació, per la qual es convocaven ajudes per al foment del cultiu i l'explotació en comú de les plantacions de cítrics i altres plantacions llenyoses, i es constituïx, així, un únic registre.  
Article 5. Inscripció en el Registre   
1. Les entitats associatives agràries que pretenguen o realitzen el cultiu o l'explotació en comú en les condicions que es requerixen en l'article 6 d'esta orde podran inscriure's en el Registre d'entitats agrícoles d'explotació o cultiu en comú, requisit indispensable per a accedir a les ajudes que es regulen en esta orde o en qualsevol altra que convoque esta conselleria en què es prioritze esta circumstància.  
2. La inscripció en el Registre s'efectuarà per mitjà de la presentació de la sol·licitud emplenada juntament amb la llista, certificada per la persona que ocupe un càrrec competent, dels titulars i les parcel·les que constituïxen l'entitat per al cultiu o l'explotació en comú, la informació íntegra de la qual serà facilitada en suport informàtic a l'administració.  
3. Qualsevol variació de les dades de la fitxa registral es comunicarà al Registre per l'entitat associativa en un termini màxim de dos mesos, comptadors des de la data en què va tindre lloc l'alteració.  
Article 6. Requisits i termini per a la inscripció en el Registre  
1. Podran inscriure's en la secció de Cultiu en Comú o en la secció d'Explotació en Comú del Registre les societats preexistents o de nova creació que prenguen la personalitat jurídica de cooperatives agràries, societats agràries de transformació, comunitats de regants o qualsevol altra entitat associativa i tinguen entre els seus objectius l'explotació o el cultiu en comú de les superfícies agràries aportades per tots els seus socis, sense perjudici de l'aportació que puga fer la mateixa societat, i que complisquen les condicions següents:  
a) Que l'entitat haja subscrit contracte amb cada un dels socis en què figuren els drets, les obligacions i els compromisos de cada una de les parts a l'efecte de regular el que l'article 3.1 d'esta orde definix, que en el cas d'explotació en comú quedarà substituït pels estatuts de la societat en què es recullen estos aspectes.  
b) Que el conjunt de les explotacions dels seus socis tinga una dimensió igual o superior a 10 unitats de treball agrari (d'ara en avant, UTA), la definició de les quals s'especifica en la Llei 19/1995, de Modernització d'Explotacions Agràries, i l'equivalència de cada una de les quals en superfície s'indica en l'annex 1 d'esta orde. Als cultius no previstos en el dit annex se'ls assignará la dimensió equivalent recollida en l'Orde de 25 de març de 2008, de la Conselleria d'Agricultura, Pesca i Alimentació, per a les ajudes a la modernització de les explotacions agràries.  
No obstant això, en les societats les parcel·les de les quals, o almenys tres quartes parts de la seua superfície, estiguen ubicades a zones de muntanya o despoblament, serà suficient que tinguen, en el conjunt de les parcel·les, una superfície igual o superior a les 8 UTA.  
c) Estar constituïdes per un mínim de deu socis amb una antiguitat mínima de dos anys com a soci o titular d'explotació agrària, de manera que cap d'ells aporte més del 25% de la dimensió en UTA del total de les explotacions integrades en la societat. Esta limitació seria del 50% per als socis que siguen cooperativa o SAT o per a l'aportació que puga fer la mateixa societat. L'antiguitat de dos anys exigida no serà necessària quan la titularitat s'haja obtingut per mortis causa dins del període mencionat.  
d) Que cada un dels socis es comprometa a mantindre les parcel·les adscrites a la societat almenys durant 6 anys, comptadors des de la data d'inscripció en el Registre. Les superfícies de cultius hortícoles que hagen d'acomodar-se a una rotació de parcel·les per motius sanitaris podran ser substituïdes per altres d'igual o superior dimensió i característiques idèntiques, la qual cosa s'haurà de comunicar prèviament a l'administració, que emetrà l'autorització corresponent.  
e) Tots els socis hauran de tindre 18 anys fets, en el cas de socis persones físiques.  
f) Comprometre's, a través de les faenes que es duen a terme en comú, que es complisquen les normes mínimes en matèria de medi ambient que es detallen en l'annex 3 d'esta orde, i les que siguen de conformitat amb la normativa comunitària i nacional en totes les parcel·les incloses en el cultiu o l'explotació en comú. Per a les faenes que hagen de ser realitzades directament pels titulars en la seua explotació hauran d'assumir també este compromís.  
g) Disposar d'un quadern d'explotació en què s'anotaran totes les operacions i pràctiques de cultiu.  
2. Per a la inscripció en el Registre, cal que la totalitat dels socis de l'entitat hagen subscrit els compromisos descrits en l'article 6.1ª, llevat de les cooperatives agràries, que podran inscriure's quan la totalitat dels socis d'una secció de la cooperativa creada a este efecte es comprometen a això.   
3. Les sol·licituds es dirigiran a la directora general de Producció Agrària, i es presentaran al Registre General de la Conselleria d'Agricultura, Pesca i Alimentació, carrer d'Amadeu de Savoia, 2, 46286 València, a les direccions territorials de la Conselleria d'Agricultura, Pesca i Alimentació o a qualsevol dels altres llocs a què es fa referència en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. La Conselleria d'Agricultura, Pesca i Alimentació facilitarà models normalitzats de sol·licitud. Estos es podran trobar també als centres Prop de la Generalitat Valenciana o en el seu web (http://www.gva.es).  
Les sol·licituds d'inclusió en el Registre podran presentar-se en qualsevol moment mentres estiga en vigor esta orde.  
S'adjuntarà a la sol·licitud la documentació justificadora dels requisits relacionats en el punt 1 d'este article, com també una memòria que continga almenys els punts detallats en l'annex 2.  
CAPÍTOL III  
Ajudes a les Inversions en explotacions agràries acollides al cultiu o explotació en comú  
Article 7. Ajudes  
Les línies d'ajudes que s'establixen en esta orde per a finançar les inversions en les explotacions agràries s'aplicaran a:  
a) Les inversions en superfícies agrícoles integrades en una entitat o agrupació de cultiu en comú.  
b) Les inversions en explotacions d'entitats d'explotació en comú.  
Les inversions es dirigiran exclusivament a la producció agrària, sense que puguen ser auxiliades les que estiguen dirigides a la comercialització o industrialització dels productes.   
Secció 1ª  
Ajudes a inversions en superfícies agràries integrades en una entitat o agrupació de cultiu en comú  
Article 8. Beneficiaris  
En els programes de cultiu en comú presentats per cooperatives, organitzacions de productors, societats agràries de transformació, comunitats de regants o qualsevol altra entitat associativa que incloga entre els seus objectius el cultiu en comú, podran ser beneficiaris:  
a) La mateixa entitat associativa agrària quan es tracte d'inversions o despeses de gestió conjunta per a tots els seus associats.  
b) El titular de l'explotació agrària integrada en el cultiu en comú per a les actuacions a realitzar dins de la seua pròpia explotació.   
Article 9. Requisits per a la concessió de les ajudes  
1. L'entitat associativa agrària haurà d'estar inscrita o haver sol·licitat la seua inscripció en la corresponent secció del Registre d'explotacions adscrites al cultiu en comú, i a l'objecte del compliment de requisits i del càlcul de les ajudes que procedisca es consideraran únicament les superfícies i els cultius que en acabar el termini de sol·licitud de les convocatòries d'ajudes es troben inscrites o hagen sol·licitat la inscripció.  
2. Presentar un programa de millores que incloga una memòria justificativa, una relació d'inversions previstes tant comuns com individuals i el seu calendari d'aplicació, com s'especifica en l'annex 2.  
3. Trobar-se al corrent del compliment de les obligacions fiscals i amb la Seguretat Social en el moment de la sol·licitud i en el del pagament de les ajudes.  
4. Complir la normativa d'integració laboral de persones amb discapacitat, d'acord amb el Decret 279/2004, de 17 de desembre.  
5. No trobar-se sotmés a les prohibicions per a obtindre la condició de beneficiari assenyalades en els apartats 2 i 3 de l'article 13 de la Llei 38/2003, de 17 de novembre, General de Subvencions.  
6. No tindre concedit o rebut cap tipus de subvenció per a l'execució de les inversions sol·licitades.  
7. Tindre la condició de petita o mitjana empresa, segons es definix en l'annex I del Reglament (CE) 70/2001, de la Comissió, de 12 de gener, d'aplicació dels articles 87 i 88 del Tractat CE a les ajudes estatals a les petites i mitjanes empreses.  
8. No entrar l'explotació agrària auxiliada en la categoria d'empreses en crisi.  
Article 10. Inversions auxiliables  
1. En les inversions comunes a realitzar per l'entitat associativa per a complir els objectius del cultiu en comú, en benefici de tots els seus socis i ús exclusiu d'estos, podran auxiliar-se:  
a) Construcció, adquisició o millora de magatzems i altres edificacions necessàries per a l'activitat del cultiu en comú.   
b) Construcció d'hivernacles i sistemes de control de clima.  
c) Capçal, depòsits, automatisme i instal·lacions comunitàries de reg i fertilització localitzats que afecten totes les parcel·les i supose un estalvi d'aigua, almenys, d'un 25% respecte de la situació inicial.   
d) Adquisició de maquinària i equip, inclosos els informàtics.  
e) Els vehicles industrials convencionalment considerats de transport de material o equip.  
f) Inversions per a la implantació de tècniques per a la millora mediambiental de les explotacions: control biològic i biotècnic de plagues i malalties, i estalvi d'aigua, fertilitzants i energia.  
g) Costos generals relacionats amb les inversions auxiliades, com ara honoraris de tècnics, estudis de viabilitat o llicències, fins a un 12 per cent del cost del total de la inversió aprovada.  
2. En les inversions individuals realitzades exclusivament a càrrec d'un o més socis en parcel·les inscrites i acollides al cultiu en comú, podran auxiliar-se:   
a) En els cultius perennes, la replantació de parcel·les i l'adequació dels marcs de plantació a la mecanització, sense que la inversió auxiliable supere els 7.000 euros per hectàrea per les faenes pròpies de la plantació en el seu primer any, ni 2.500 euros per hectàrea durant els quatre anys successius, sempre que en els dos casos les despeses puguen justificar-se fefaentment en inversions realitzades per a la plantació o formació de la plantació.   
b) El sobreempelt per a canvi de varietat, sense que la inversió auxiliable per hectàrea siga superior a 4.000 euros per hectàrea en el primer any i a 2.500 euros per hectàrea en els dos següents, sempre que les despeses puguen justificar-se fefaentment en inversions realitzades per a la formació de la plantació.  
c) Instal·lació de l'equip de reg localitzat en les parcel·les dels socis si representa un 25% d'estalvi, com a mínim, d'aigua de reg respecte de la seua situació inicial o dotació del cabal concedit per l'òrgan competent.  
3. L'arrancada de les plantacions corresponents a les actuacions indicades en l'apartat a d'este article es realitzarà després de la sol·licitud de les ajudes i haurà de comunicar-se, almenys, amb un mes d'antelació a l'òrgan gestor. Les antigues plantacions intensives, d'edat no inferior a sis anys, tindran una densitat mínima de 360 arbres per hectàrea, i les noves, una distància entre caminals no inferior a 4,5 metres. La densitat mínima de les antigues plantacions extensives no serà inferior als 100 arbres per hectàrea.   
4. La concessió de les ajudes previstes en els apartats a, b i c del punt 2 estarà condicionada a l'aprovació d'un programa global que comprenga la reconversió varietal o els de sistemes de plantació o de reg localitzat, tot això tècnicament justificat i descrit en el programa de millores o les possibles modificacions d'este. La concessió de les ajudes implicarà l'aprovació d'este programa.  
5. Seran subvencionables només les inversions que, segons el programa de millores presentat, hagen de realitzar-se en la seua totalitat l'any de concessió de les ajudes o de manera justificada en algun dels dos anys següents, llevat de les inversions indicades en els apartats a i b del punt 2 (per a la formació de plantacions), que podran concedir-se pel termini que corresponga.  
Article 11. Quantia de les ajudes  
1. Les ajudes es concediran en forma de subvenció de capital.  
2. La quantia màxima de les ajudes expressada en percentatge de l'import de la inversió auxiliable serà de:  
a) El 50 per cent a les zones desfavorides de muntanya i per despoblament.  
b) El 40 per cent a les altres zones.  
3. La inversió auxiliada no podrà ser superior a 90.000 euros per UTA equivalent de la superfície adherida al cultiu en comú o per soci.   
4. En cap cas l'import màxim d'ajudes d'una entitat associativa agrària podrà superar els 400.000 euros per període de tres exercicis fiscals. Estos límits estan referits a la suma de les inversions comunes i a la de les individuals dels seus socis descrites respectivament en els punts 1 i 2 de l'article 10.  
Article 12. Limitacions a les inversions  
1. No seran auxiliables les inversions dirigides a millorar la producció agrària que siguen auxiliades acollint-se als fons establits en les organitzacions comunes de mercat, excepte en les inversions sol·licitades, pressupostades i justificades per una OPFH, en el cas que les actuacions no estiguen previstes en cap programa operatiu o no disposen de pressupost.  
No es podran concedir ajudes que vulneren qualssevol prohibicions o restriccions imposades en reglaments pels quals s'establisquen organitzacions comunes de mercat, fins i tot, quan es referisquen únicament a l'ajuda comunitària.  
2. Les inversions sol·licitades hauran d'ajustar-se a les necessitats de l'explotació i a l'objecte per al qual es concedixen les ajudes, i es desestimaran les que no es justifiquen raonablement o que, per motius tècnics, econòmics o mediambientals, no es consideren adequades o necessàries.  
3. No seran auxiliables l'adquisició i la plantació de plantes anuals i les simples inversions de substitució definides en l'article 3.  
4. No es concediran ajudes per a l'adquisició de maquinària ni equip de segona mà.  
5. Únicament serà auxiliable la inversió comuna en construcció o condicionament d'edificis, instal·lacions o construccions agràries permanents quan el terreny sobre el qual s'assenta o s'haja d'assentar siga propietat de l'entitat o li haja sigut cedit per un període mínim de sis anys des del moment de concessió de les ajudes. En cap cas serà auxiliable el valor del terreny.  
6. Les inversions en construccions i instal·lacions hauran de comptar amb les llicències i autoritzacions definitives que, si és el cas, siguen pertinents amb anterioritat a la certificació de les ajudes.  
7. Per a la determinació de la inversió auxiliable es presentarà còpia del projecte redactat per tècnic competent i visat pel col·legi professional corresponent en els casos que altres instàncies ho requerisquen per a l'execució de les inversions previstes, o quan segons el parer de la Conselleria d'Agricultura, Pesca i Alimentació comporten especial complexitat o risc.  
Independentment d'això, quan el pressupost d'execució material d'una obra o construcció siga superior a 300.000 euros, el projecte presentat haurà de rebre informe emés per l'Oficina de Supervisió de Projectes de la Conselleria d'Agricultura, Pesca i Alimentació.   
Secció 2ª  
Ajudes a les inversions en explotacions d'entitats d'explotació en comú  
Article 13. Beneficiaris  
Podran ser-ne beneficiaris les cooperatives agràries, societats agràries de transformació, comunitats de regants o qualsevol altra entitat associativa que tinga com a objecte social l'explotació en comú de les superfícies cultivades, que presenten un programes de millores i complisquen els requisits exigits.  
Article 14. Requisits per a la concessió de les ajudes  
1. L'entitat associativa agrària haurà d'estar inscrita o haver sol·licitat la seua inscripció en la corresponent secció del Registre d'explotacions adscrites per a l'explotació en comú, i a l'objecte del compliment de requisits i del càlcul de les ajudes que procedisca es consideraran únicament les superfícies i els cultius que en acabar el termini de sol·licitud figuren inscrites o en la sol·licitud d'inscripció.  
2. Presentar un programa de millores que incloga una memòria justificativa, una relació d'inversions previstes i el seu calendari d'aplicació, com s'especifica en l'annex 2.  
3. Trobar-se al corrent del compliment de les obligacions fiscals i amb la Seguretat Social en el moment de la sol·licitud i en el del pagament de les ajudes.  
4. Complir la normativa d'integració laboral de persones amb discapacitat, d'acord amb el Decret 279/2004, de 17 de desembre.  
5. No trobar-se sotmés a les prohibicions per a obtindre la condició de beneficiari assenyalades en els apartats 2 i 3 de l'article 13 de la Llei 38/2003, de 17 de novembre, General de Subvencions.  
6. No tindre concedit o rebut cap tipus de subvenció per a l'execució de les inversions sol·licitades.  
7. Tindre la condició de petita o mitjana empresa, segons es definix en l'annex I del Reglament (CE) 70/2001, de la Comissió, de 12 de gener.   
8. No entrar l'explotació agrària auxiliada en la categoria d'empresa en crisi.  
Article 15. Inversions auxiliables  
1. Les societats agràries constituïdes per a l'explotació en comú de les seues terres podran sol·licitar ajudes per a les inversions següents:  
a) Construcció, adquisició o millora de magatzems propis de l'activitat agrària o altres construccions agràries.  
b) Construcció d'hivernacles i sistemes de control de clima.  
c) Adquisició de maquinària i equip, inclosos els informàtics.  
d) Els vehicles industrials convencionalment considerats de transport de material o equip.  
e) La replantació de parcel·les i l'adequació dels marcs de plantació a la mecanització de les parcel·les, sense que la inversió auxiliable supere els 7.000 euros per hectàrea per les faenes pròpies de la plantació en el seu primer any i 2.500 euros per hectàrea durant els quatre anys successius, sempre que les despeses puguen justificar-se en inversions realitzades per a la formació de la plantació.  
f) El sobreempelt per a canvi de varietat, sense que la inversió auxiliable per hectàrea siga superior a 4.000 euros per hectàrea en el primer any ni a 2.500 euros per hectàrea en els dos següents, sempre que les despeses puguen justificar-se en inversions realitzades per a la formació de la plantació.  
g) Instal·lació de l'equip de reg quan supose un estalvi del 25% en l'aigua de reg respecte de la situació inicial.  
h) Inversions per a la implantació de tècniques per a la millora mediambiental de les explotacions: control biològic i biotècnic de plagues i malalties, i estalvi d'aigua, fertilitzants i energia.   
i) Costos generals relacionats amb les inversions auxiliades, com ara honoraris de tècnics, estudis de viabilitat o llicències, fins a un 12 per cent del cost del total de les inversions aprovades.  
2. Les inversions a què es fa referència en els apartats e i f del punt anterior hauran de complir les mateixes condicions indicades en l'apartat 3 de l'article 10.  
3. S'aplicaran a estes inversions les mateixes condicions que es contenen en els punts 4 i 5 de l'article 10 i les mateixes limitacions especificades en l'article 12.   
Article 16. Quantia de les ajudes  
1. Les ajudes es concediran en forma de subvenció de capital.  
2. La quantia màxima de les ajudes expressada en percentatge de l'import de la inversió auxiliable serà de:  
a) El 50 per cent a les zones desfavorides de muntanya i per despoblament.  
b) El 40 per cent a les altres zones.  
3. La inversió auxiliada no podrà ser superior a 90.000 euros per UTA equivalent de la superfície adherida al cultiu en comú o per soci.   
4. En cap cas l'import màxim d'ajudes d'una entitat associativa agrària podrà superar els 400.000 euros en un període de tres exercicis fiscals.  
CAPÍTOL IV  
Article 17. Sol·licitud de les ajudes i termini de presentació  
1. Les sol·licituds es dirigiran a la directora general de Producció Agrària de la Conselleria d'Agricultura, Pesca i Alimentació, i es presentaran al Registre General de la Conselleria d'Agricultura, Pesca i Alimentació, carrer d'Amadeu de Savoia, 2, 46235 València, als servicis territorials de la Conselleria d'Agricultura, Pesca i Alimentació o a qualsevol dels altres llocs a què es fa referència en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. La Conselleria d'Agricultura, Pesca i Alimentació facilitarà els models normalitzats de sol·licitud, que es podran trobar també als centres Prop de la Generalitat o en el seu web (http://www.gva.es).   
3. Caldrà adjuntar a la sol·licitud la documentació que es detalla a continuació:  
a) Programa de millores per a un període màxim de cinc anys, d'acord amb allò que s'assenyala en l'annex 2, adequat a les activitats i ajudes que es pretenguen realitzar.  
b) Declaració responsable sobre el compliment de la normativa d'integració laboral de persones amb discapacitat o, si és el cas, l'exempció d'esta obligació (article 5.3 del Decret 279/2004, de 17 de desembre).  
c) Declaració responsable que l'activitat a subvencionar no es finança amb altres ingressos públics procedents de l'Estat o la comunitat autònoma.  
d) Declaració responsable de no trobar-se sotmés a cap de les prohibicions previstes en l'article 13 de la Llei 38/2003, General de Subvencions.  
e) Acreditació dels aspectes que cal tindre en compte per a l'avaluació de les sol·licituds, d'acord amb l'article 21 d'esta orde.   
f) Compromís del compliment de les normes mínimes mediambientals descrites en l'annex 3 en totes les parcel·les de l'entitat incloses en el Registre.   
g) L'imprés emplenat de manteniment de tercers.  
h) Certificat que l'entitat és petita i mitjana empresa (PIME) perquè complix la definició que se'n fa en l'annex 1 del Reglament CE) núm. 70/2001, de la Comissió, de 12 de gener.   
i) Durant la instrucció de l'expedient es podrà requerir documentació addicional per l'òrgan gestor a l'efecte de comprovar el compliment efectiu pel sol·licitant dels requisits exigits.  
4. La presentació de la sol·licitud per part dels beneficiaris comportarà l'autorització a l'òrgan gestor per a demanar els certificats que ha d'emetre l'Agència Estatal de l'administració Tributària, la Direcció General de Tributs de la Generalitat i la Tresoreria General de la Seguretat Social, a l'efecte d'acreditar que es troba al corrent de les seues obligacions tributàries i davant de la Seguretat Social.   
5. La presentació de sol·licituds per a cada anualitat haurà d'efectuar-se, entre l'1 i el 30 de novembre de l'any anterior, les dos dates incloses.   
Article 18. Termini d'execució  
1. Seran auxiliables les inversions i despeses realitzades després de la resolució de la concessió de l'ajuda sol·licitada i, si és el cas, les que es realitzen després de la data de formalització de la sol·licitud i sobre les quals hi haja, quan la seua naturalesa ho requerisca, certificat del tècnic instructor de les ajudes en què es faça constar la no-iniciació de les inversions abans de la dita data i se'n dicte una resolució aprovadora.  
2. La realització de les inversions subvencionades, atenent les seues característiques, haurà d'estar finalitzada i justificada abans del dia 31 de juliol de l'exercici pressupostari o l'anualitat corresponent per a la qual es va programar la finalització de les inversions.  
3. El beneficiari podrà sol·licitar, degudament motivada, un canvi d'anualitat, que haurà de ser estimada expressament per la Conselleria d'Agricultura, Pesca i Alimentació i l'autorització de la qual estarà supeditada a la disposició de crèdit suficient. Este canvi no podrà comportar la finalització i justificació de les inversions després del 31 de juliol del segon exercici pressupostari posterior al de concessió de l'ajuda.  
Article 19. Modificacions de les inversions aprovades  
Qualsevol modificació de les actuacions previstes en un projecte d'inversions aprovat per la Conselleria haurà de ser comunicada a esta amb caràcter previ a la seua realització, i es distingirà entre:   
a) Les que siguen de menor importància perquè afecten únicament a canvis en les unitats previstes en el projecte, sense que això supose un increment en la quantia de les inversions aprovades. En este cas, la competència per a autoritzar el canvi recaurà en el funcionari instructor de l'expedient.  
b) Les que suposen la introducció d'actuacions no previstes en el projecte o l'increment de la quantia total de les inversions previstes en este. En eixe cas, es requerirà la presentació en termini reglamentari d'un projecte complementari o alternatiu per a l'aprovació.  
Article 20. Tramitació de les sol·licituds  
Els expedients de les ajudes previstos en esta orde es tramitaran a través de la Direcció General de Producció Agrària, i seran competents en la instrucció les direccions territorials de la Conselleria d'Agricultura, Pesca i Alimentació.  
Article 21. Avaluació de les sol·licituds  
1. S'examinaran les sol·licituds i la documentació que es demana, es comprovarà l'emplenament dels requisits exigits a la societat i es revisaran les característiques de les explotacions que la integren. En cas necessari, s'establirà l'orde de prioritat per a l'aprovació aplicant els criteris següents:  
a) Si l'entitat és d'explotació en comú: 2 punts  
b) Si l'entitat està integrada en una entitat de comercialització: 2 punts  
c) Nombre de socis de l'entitat:  
Més de 75: 4 punts  
De 41 a 75: 3 punts  
De 21 a 40: 2 punts  
De 10 a 20: 1 punt  
d) Nombre d'UTA:  
Més de 75: 4 punts  
De 41 a 75: 3 punts  
De 21 a 40: 2 punts  
De 8 a 20: 1 punt  
e) Nombre d'UTA per soci:  
De 0,1 a 0,25: 4 punts  
De 0,25 a 0,75: 3 punts  
De 0,75 a 2: 2 punts  
Més de 2: 1 punt  
f) Valoració del pla de millora: fins a 2 punts.  
Es valorarà del pla de millora la implantació de les inversions en la massa social, la reducció de despeses de producció, la millora de les condicions de treball, reorientació de la producció a les condicions de mercat i la millora en la qualitat de la producció i la qualitat tècnica del programa d'actuació.  
g) En cas que diverses entitats aconseguisquen la mateixa puntuació, tindrà preferència l'entitat que haja acreditat alguna de les situacions de contractació de treballadors discapacitats que s'indiquen en l'article 6 del Decret del Consell 279/2004, de 17 de desembre.  
2. A l'efecte de l'aplicació d'estos criteris, es constituirà l'òrgan col·legiat següent, constituït pel cap de l'Àrea de Garantia Agrària, el cap del Servici d'Ajudes Estructurals i el cap de la Secció d'Ajudes a les Rendes, que proposarà la concessió d'ajudes a la directora general de Producció Agrària.  
Article 22. Resolució de les sol·licituds  
S'establix un termini màxim de quatre mesos per a resoldre les sol·licituds presentades, comptadors a partir de la data límit de presentació d'estes. Les sol·licituds sobre les quals, transcorregut el dit termini, no s'haja emés la resolució corresponent, s'entendran denegades.  
En el cas que el conjunt de sol·licituds de subvenció represente una quantitat superior a l'import global màxim assignat a la línia pressupostària que finança les ajudes regulades per esta orde, basant-se en el que s'establix en l'article 28 del text refós de la Llei d'Hisenda Pública de 26 de juny de 1991 es dictarà una resolució desestimatòria per eixe motiu, sense que això concedisca prioritat ni cap dret a les sol·licituds que puga presentar en anys posteriors l'interessat.  
Per a este supòsit, i en aplicació les disposicions, s'aplicarà l'orde de prioritat de les sol·licituds, establit en funció de la puntuació obtinguda, segons la baremació que figura en l'article 21 d'esta orde.  
Article 23. Acreditacions  
1. La viabilitat econòmica s'acreditarà per mitjà d'un estudi realitzat per una empresa de consultoria especialitzada o per mitjà d'un informe econòmic prospectiu realitzat per un tècnic competent. Esta valoració haurà de fer-se considerant les circumstàncies concretes del mercat en eixe moment i, en particular, de la Comunitat Valenciana.  
2. La titularitat de les parcel·les objecte de cultiu o explotació en comú s'acreditarà per mitjà de qualsevol document que siga admissible en dret. Igualment serà admissible certificat del secretari de l'entitat que, d'acord amb la fitxa d'explotació del soci o una altra documentació que es trobe en poder de la societat, acredite l'adscripció i la pertinença de l'ús de la parcel·la a favor del soci titular.  
3. Les dades de superfície declarades de recintes i parcel·les i la seua intensitat d'ús es correspondran amb les que figuren en el sistema d'informació geogràfica de parcel·les agrícoles (SIGPAC), així com els cultius declarats, que hauran de ser admissibles amb els codis d'ús definits per l'Orde APA/873/2006, de 21 de març. Si hi ha discrepàncies entre les dades reals declarades i les que figuren en el SIGPAC, s'adjuntarà la sol·licitud de correcció d'estes.   
4. A l'efecte de les ajudes que es puguen obtindre pel que s'establix en esta orde, perquè una determinada parcel·la adscrita al cultiu o a l'explotació en comú siga considerada com de regadiu ha de posseir la concessió d'aigua per a la parcel·la reconeguda per l'òrgan de conca competent.   
5. L'edat de cada titular s'acreditarà per mitjà de fotocòpia del document nacional d'identitat.  
Article 24. Justificació de les inversions  
1. La societat beneficiària de les ajudes haurà de presentar anualment una memòria d'actuació justificativa en què figuraran les faenes realitzades en comú, els mitjans utilitzats, els resultats econòmics, les millores qualitatives i els efectes mediambientals que hagen pogut derivar-se del cultiu o l'explotació en comú. Les dades reflectides en la memòria hauran de poder ser verificades per l'òrgan gestor o qualsevol altre de l'administració, a través de la comptabilitat de la societat i de la documentació que custodie.  
2. Es presentarà anualment una relació econòmica de totes les despeses justificades. Els beneficiaris de les ajudes, siga la mateixa entitat associativa agrària o, si és el cas, el titular de l'explotació agrària integrada, hauran de justificar els pagaments realitzats per cada un per mitjà de factures originals i documents de pagament. En els casos en què això no puga fer-se, els pagaments es justificaran per mitjà de documents de valor probatori equivalent. Es considerarà document de pagament o de valor equivalent el que puga acreditar-se per mitjà d'intermediació bancària o el que puga figurar inequívocament en comptabilitat subjecta al registre mercantil o societari corresponent. Els pagaments de les despeses en metàl·lic no s'admetran com a justificació de la inversió auxiliable.  
3. En el supòsit d'adquisició de béns immobles haurà d'aportar-se, a més, certificat de taxador independent degudament acreditat i inscrit en el registre oficial corresponent.  
4. La mà d'obra assalariada es justificarà per mitjà de fotocòpia dels TC-2 i les nòmines corresponents.  
5. En el cas de cultiu en comú, i sempre que en el projecte estiga previst i pressupostat l'ús de mà d'obra pròpia o de la unitat familiar per a la realització de determinades actuacions, es podrà justificar a raó de 41,60 euros per jornal, inclosa la possible utilització de maquinària pròpia i fins a un màxim d'11.000 euros per UTA en la totalitat del període de programació.  
6. També podrà justificar-se la mà d'obra procedent d'una empresa de servicis quan hi haja justificació de les despeses generades per esta, amb especificació del temps ocupat en l'explotació o parcel·les en què s'ha fet servir.  
7. Quan l'import de la despesa subvencionada supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per consultoria o assistència tècnica, el beneficiari de les ajudes haurà d'ajustar-se en la contractació de la despesa a allò que s'estipula en l'article 31 de la Llei General de Subvencions, de 17 de novembre de 2003.  
8. En el supòsit d'adquisició, construcció, rehabilitació i millora de béns inventariables, el beneficiari destinarà els béns al fi concret per al qual es va concedir la subvenció durant un període de 6 anys.  
Article 25. Certificacions  
1. Conclosa la inversió o acció objecte d'ajuda, tot beneficiari, o el seu representant, està obligat a comunicar-ho per escrit a l'òrgan instructor de l'expedient, amb anterioritat a la conclusió del termini concedit per a la seua realització.  
2. Per a procedir al pagament de les ajudes serà necessària la certificació, pel tècnic designat per la Conselleria d'Agricultura, Pesca i Alimentació, de la realització de les inversions o despeses per a les quals s'haja concedit l'ajuda i del compliment dels compromisos. En el certificat s'expressaran les inversions o accions realitzades i la quantia de l'ajuda que li corresponga, i caldrà deduir-ne, si és el cas, la part proporcional a la inversió o despesa no realitzada o no justificada, sense perjudici que, per incompliment de l'objecte de l'ajuda concedida, puga emetre un informe pertinent per a la revocació de les ajudes aprovades.   
Quan l'objecte de la inversió auxiliable permeta efectuar una certificació parcial d'unitats previstes en el projecte, seran admissibles, com a màxim, dos certificats parcials dins de cada exercici econòmic.  
3. Juntament amb els certificats relatius a la finalització de les inversions o despeses, ha de constar un certificat del compliment de les normes mínimes mediambientals reflectides en l'annex 3, expedit pel tècnic designat per la Conselleria d'Agricultura, Pesca i Alimentació.  
Article 26. Seguiment i control  
La Direcció General de Producció Agrària serà la responsable de realitzar els controls administratius.  
Els beneficiaris de les ajudes se sotmetran a més, als controls sobre el terreny i a posteriori a realitzar per l'autoritat de gestió, així com qualsevol altra actuació de comprovació i control financer que corresponga a la Intervenció General i a qualsevol altre organisme amb competències de control, i aportarà tota la informació que li siga requerida en l'exercici d'estes actuacions.  
Els controls comprovaran el compliment dels objectius, requisits i compromisos adquirits i, en particular, la permanència i funcionalitat de les inversions subvencionades.   
Article 27. Reintegrament d'ajudes  
Les causes de reintegrament d'ajudes seran les previstes en l'article 37 de la Llei 38/2003, de 17 de novembre, General de Subvencions.  
L'incompliment dels compromisos adquirits en matèria de medi ambient, higiene i benestar dels animals implicarà el reintegrament proporcional fins del 25 per cent de la totalitat de les ajudes percebudes.   
Quan, per incompliment dels requisits establits per mitjà d'esta norma, es dicte una resolució de revocació i reintegrament de les subvencions, serà reintegrable el principal de la quantia pagada més els interessos legals que hi corresponguen des de la data de transferència del pagament fins a la resolució revocatòria.  
Article 28. Ajudes no reintegrables  
1. No procedirà el reintegrament de les ajudes percebudes quan l'incompliment d'algun dels requisits exigits al beneficiari siga degut a alguna de les causes següents:  
a) Mort del beneficiari, en el cas de persones físiques.  
b) Abandó de la condició de titular de l'explotació motivat per algunes de les causes següents, que hauran de ser estimades per l'òrgan competent:  
1r. Expropiació total o d'una part de l'explotació, si l'expropiació no era previsible el dia en què es van subscriure els compromisos.  
2n. Catàstrofes naturals o accidents que afecten greument l'explotació.  
2. En el cas que el beneficiari transmeta la totalitat o part de l'explotació a una altra persona, esta podrà subrogar-se en els compromisos d'aquell durant el període pendent de compliment, sempre que el nou titular posseïsca els requisits per a ser beneficiari de les ajudes. En este cas, no procedirà el reintegrament de les ajudes percebudes.  
En qualsevol cas, la transmissió haurà de ser comunicada obligatòriament a l'administració, la qual haurà de donar resposta a l'efecte que puguen produir-se.  
Article 29. Finançament  
1. Les ajudes a les inversions en explotacions que s'estipulen en el capítol III d'esta orde es concediran a càrrec del capítol 7 del programa 714.20, línia T4721, del pressupost de la Generalitat.  
2. Les quanties totals màximes de les ajudes previstes en esta orde es faran públiques anualment, d'acord amb els pressupostos de la Generalitat corresponents a cada exercici, per mitjà d'una orde de la Conselleria d'Agricultura, Pesca i Alimentació.   
3. L'autorització de la despesa de caràcter plurianual se subordinarà als crèdits que per a cada exercici es consignen a este efecte en el pressupost de la Generalitat.  
4. Si no hi ha normes especials, nacionals o comunitàries, d'aplicació, desenvolupament i gestió de la present línia d'ajuda, es tindrà en compte el que s'establix en l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.  
DISPOSICIÓ DEROGATÒRIA  
Única  
Queda derogat l'apartat 2 de l'article 10 de l'Orde d'1 de febrer de 2006, de la Conselleria d'Agricultura, Pesca i Alimentació, per al foment del cultiu i l'explotació en comú de les plantacions de cítrics i altres espècies llenyoses.  
DISPOSICIONS FINALS  
Primera  
Es faculta la directora general de Producció Agrària per a emetre els actes, les resolucions i les instruccions que calguen per a l'aplicació d'esta orde.  
Segona  
Es delega la directora general de Producció Agrària de la Conselleria d'Agricultura, Pesca i Alimentació per a la resolució de concessions, anul·lacions, pagaments i reintegraments de les subvencions regulades en esta orde.  
Tercera  
Esta orde entrarà en vigor el mateix dia de la publicació en el Diari Oficial de la Comunitat Valenciana.  
València, 12 de septembre de 2008  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANNEX I  
CULTIUS ACOLLITS A LES AJUDES  
ORIENTACIONS PRODUCTIVES UTA/ha Codi   
 cultiu  
CITRICULTURA  
Cítrics 0,3 01  
FRUCTICULTURA  
Fruiter pinyol regadiu 0,25 11  
Fruiter llavor regadiu 0,25 12  
Cirerer regadiu 0,40 14  
Nisprer regadiu 0,60 15   
Espècies diferents regadiu 0,30 13  
Cirerer secà 0,20 24  
Espècies diferents secà 0,10 23  
Ametler secà 0,l0 27  
Ametler regadiu 0,10 17  
OLIVICULTURA  
Oliverar secà 0,10 52  
Oliverar regadiu 0,10 52  
CULTIUS EXTENSIUS  
Aromàtica secà 0,02 81  
Cereal secà 0,0125 82  
Arròs 0,125 83  
VITICULTURA  
Raïm de taula regadiu/embutxacat 0,33 41  
Raïm de taula secà 0,20 42   
Vinya vinificació secà 0,12 43  
Vinya vinificació regadiu 0,12 43  
Vinya vinificació, vinya emparrada secà 0,16 44  
Vinya vinificació, vinya emparrada regadiu 0,16 44  
CULTIUS HORTÍCOLES  
Espècies diferents aire lliure 0,4 61  
Espècies diferents hivernacle 1,7 62  
ORNAMENTALS  
Plantes o flors a l'aire lliure 3,25 71  
Plantes o flors en hivernacle 8 72   
Palmàcies 0,25 73   
PLANTERS  
Fruiters 1,5 31  
PLANTACIÓ LLAVORERA  
Hortalisses 4 32  
UTA/ha. Unitat de treball agrari per hectàrea.  
ANNEX II  
MEMÒRIA I PROGRAMA DE MILLORES DE LES ENTITATS AGRÀRIES PER AL CULTIU O EXPLOTACIÓ EN COMÚ  
Per a la inclusió en el registre d'entitats de cultiu o explotació en comú, s'aportarà una memòria que continga almenys els punts següents.  
MEMÒRIA  
1r. Descripció i justificació dels objectius  
Si l'entitat és de cultiu en comú:  
a) Justificació de la necessitat del cultiu en comú: anàlisi de la problemàtica i solucions proposades.  
b) Relació dels treballs que es realitzaran en comú.  
c) Anàlisi econòmica: estimació de la reducció de costos i de la possible millora quantitativa i qualitativa en la producció.  
d) Mesures de protecció del medi ambient, referides al compliment de les normes mínimes mediambientals.  
Si l'explotació en comú fóra preexistent, es desenvoluparà únicament el punt d anterior.  
2n. Composició societària, territorial i productiva de l'entitat  
a) Relació de la totalitat dels socis, amb la identificació detallada de:  
- Cognoms, nom, NIF o CIF, domicili, codi postal i municipi.  
b) Relació detallada de les parcel·les que cada soci aporta al cultiu en comú o constituïx l'explotació en comú.   
- Identificació del municipi, número del polígon, número de la parcel·la, del recinte, clau de cultiu per recinte (veure annex 2), superfície per recinte, tipus de cultiu i règim de tinença (propietat, arrendament, parceria, cessió temporal d'ús).  
c) Plànols on s'identificaran les parcel·les i recintes que constituïxen els efectius aportats al cultiu en comú.  
PROGRAMA DE MILLORES  
Si l'entitat té previst dur a terme un pla d'actuació que implicarà sol·licitar ajudes per a les inversions, presentarà una descripció, si escau, de les inversions, els pressupostos, el calendari d'execució d'estes i la justificació econòmica. Per a la determinació de la inversió auxiliable es presentarà còpia del projecte redactat pel tècnic competent i visat pel col·legi professional corresponent en aquells casos que altres instàncies ho requerisquen per a l'execució de les inversions previstes o quan, segons el parer de la Conselleria d'Agricultura, Pesca i Alimentació, comporten especial complexitat o risc.  
La identificació i la valoració de les inversions previstes han d'incloure:  
- Projecte de base, si escau, amb un pressupost detallat per unitats i preu unitari de les inversions per a les quals se sol·licita subvenció i les seues factures proforma. S'ha d'especificar, expressament, la utilització de la mà d'obra pròpia de la societat, si escau.  
- Justificació de la necessitat d'estes inversions per a l'explotació en comú.  
- Estudi de viabilitat econòmica del programa de cultiu o explotació en comú. En este estudi s'hauran de considerar els fluxos de caixa anuals previstos del cultiu o de l'explotació en comú durant el període estimat de la inversió. A més, es podrà acreditar la viabilitat o la necessitat d'una inversió a causa de la carestia de factors productius, a un estalvi energètic, a l'estalvi en l'aigua de reg, a la traçabilitat de les produccions i a canvis tecnològics en les activitats productives.  
ANNEX III  
NORMES MÍNIMES OBLIGATÒRIES MEDIAMBIENTALS  
D'acord amb el Decret 91/2006, de 23 de juny, del Consell, sobre les normes obligatòries i els requisits legals mediambientals, i l'Orde APA/326/2007, de 9 de febrer, sobre les obligacions dels titulars d'explotacions agrícoles en matèria de registre de la informació sobre l'ús de productes fitosanitaris, s'han d'observar les següents normes i requisits.  
I. REQUISITS LEGALS MEDIAMBIENTALS  
1. Conservació de les aus silvestres  
- Cal respectar els períodes de nidificació d'aus i no s'han de realitzar pràctiques agràries que puguen pertorbar les aus silvestres durant els períodes de reproducció i cria.  
- En terrenys ubicats en zona especial de protecció per a les aus (ZEPA), no s'han de danyar els elements estructurals naturals del terreny (marges, ribassos, etc.)   
2. Conservació dels hàbitats naturals, de la fauna i la flora silvestre   
- Les actuacions en explotacions agràries, ubicades en llocs d'importància comunitària (LIC) o zones d'especial conservació (ZEC) que impliquen moviments de terra, necessitaran d'una avaluació ambiental dels seus efectes i, en general, hauran de complir allò que es disposa el marc de les mesures de conservació dictades per l'autoritat mediambiental.  
3. Protecció de les aigües subterrànies contra la contaminació  
- Cal respectar la prohibició de l'abocament a vies públiques de productes fitosanitaris, derivats de la neteja d'envasos o de la maquinària d'utilització d'estos productes.  
- Cal respectar la prohibició d'abandonar en el camp els materials residuals de l'activitat agrícola i ramadera com ara sacs, bosses de plàstic, envasos, embalatges, restes de maquinària, olis i lubricants, i residus de productes fitosanitaris. Estos materials hauran de ser arreplegats i eliminats per un gestor legalment autoritzat per a la gestió dels residus, d'acord amb la normativa en vigor.  
- És obligatori distribuir els productes fitosanitaris de manera uniforme en tota la zona tractada, ajustar la velocitat d'avanç i el cabal d'eixida pels broquets, i així evitar el goteig de caldo al sòl.  
4. Restriccions en l'ús de llots de depuradora  
- Només podran ser utilitzats aquells que han sigut tractats, i han d'anar acompanyats obligatòriament de la documentació justificativa del tractament que establix la legislació corresponent.  
- En cultius hortícoles no es podran aplicar llots tractats durant el cicle vegetatiu o en un termini inferior a deu mesos abans de la recol·lecció.  
5. Protecció de les aigües contra la contaminació produïda per nitrats  
- Tot agricultor tractarà de posar en pràctica les recomanacions per a la protecció de les aigües contra la contaminació produïda pels nitrats d'origen agrari, aprovat per l'Orde de 29 de març de 2000, de la Conselleria d'Agricultura, Pesca i Alimentació.  
- Els titulars d'explotacions agrícoles situades en municipis de la Comunitat Valenciana, declarats com a zones vulnerables a la contaminació de les aigües per nitrats procedents de l'activitat agrària pel Decret 13/2000, de 25 de gener, del Consell, ampliat pel Decret 11/2004, de 30 de gener, estan obligats al compliment de les determinacions establides en el Programa d'Actuació sobre les Zones Vulnerables, aprovat per l'Orde de 3 de juny de 2003, de la Conselleria d'Agricultura, Pesca i Alimentació, per al període 2003-2007.  
II. REQUISITS LEGALS DE SALUT PÚBLICA  
1. Qüestions fitosanitàries   
- Cal utilitzar exclusivament i adequadament els productes fitosanitaris autoritzats per la normativa vigent, la qual cosa implica complir amb les condicions de la seua autorització indicades en l'etiqueta. Complir amb les determinacions que, si escau, s'establisquen en el corresponent programa de vigilància de la utilització correcta de productes fitosanitaris.  
2. Seguretat alimentària  
- Cal complir allò que es disposa en l'Orde APA/326/2007, de 9 de febrer, pel que fa a les dades de les explotacions, el registre dels tractaments plaguicides i la informació que cal aportar quan es comercialitze el producte.  
- Cal complir les determinacions que s'establisquen en el vigent Pla de Seguretat Alimentària de la Comunitat Valenciana, o en aquell que s'aprove, si escau, a l'empara d'allò que es preveu en la Llei 4/2005, de 17 de juny, de la Generalitat, de Salut Pública de la Comunitat Valenciana.  
III. BONES CONDICIONS AGRÀRIES I MEDIAMBIENTALS  
1. Pràctiques per a evitar l'erosió del sòl  
a) Conreu en parcel·les amb pendent  
- No s'ha de llaurar la terra en les superfícies destinades a cultius herbacis en la direcció del pendent, quan el pendent mitjà del recinte cultivat siga superior al 10%.   
- No s'ha de llaurar la terra en cultius de vinya, oliverar i fruites seques en parcel·les amb pendent mitjà major o igual al 15%, llevat que s'adopten formes de cultiu especials com bancals, cultiu en faixes, es practique un conreu de conservació o es mantinga una cobertura de vegetació total del sòl. En cas d'existència de bancals serà obligatori evitar qualsevol tipus de treballs que afecten l'estructura dels talusos existents.  
- El que disposen els paràgrafs anteriors no s'aplicarà en el cas de parcel·les de cultiu de superfície igual o inferior a una hectàrea, en les de forma complexa i quan, per raons de manteniment de l'activitat productiva tradicional, es determinen i autoritzen per la conselleria competent en matèria d'agricultura les tècniques d'agricultura de conservació que es consideren adequades. En tots els supòsits, la implantació del cultiu es farà al més prompte possible per a evitar que el sòl puga veure's afectat per l'erosió.  
b) Cobertura mínima del sòl  
1r. En cultius llenyosos  
- En el cas que es mantinga el sòl nu en els redols de les oliveres per mitjà de l'aplicació d'herbicides, cal mantindre una coberta vegetal en els caminals transversals a la línia de màxim pendent.  
- No s'ha d'arrancar cap peu de la resta de cultius llenyosos de secà situats en parcel·les de pendent igual o superior al 15%, en aquelles zones on així s'establisca, i cal respectar les normes destinades a la reconversió cultural i varietal, i als canvis de cultiu o aprofitament.  
2n. En àrees amb elevat risc d'erosió  
- En àrees amb elevat risc d'erosió s'hauran de respectar les restriccions, pautes de rotació de cultius i tipus de coberta vegetal que, si és el cas, s'establisquen per la conselleria competent en matèria de medi ambient, per a evitar la degradació i la pèrdua de sòls i hàbitats naturals.  
c) Manteniment de terrasses de retenció   
- Cal mantindre les terrasses de retenció en bon estat de conservació, amb la seua capacitat de drenatge, així com els ribassos i cavallons existents, que evite els aterraments i enfonsaments i, molt especialment, l'aparició de xarangalls; i es procedirà a la seua reparació o a l'adopció de les mesures necessàries, en cada cas.   
2. Pràctiques de conservació de la matèria orgànica del sòl  
- S'aconsella la incorporació al terreny de les restes de collita de cultius herbacis i dels de poda de cultius llenyosos, o la seua utilització per a l'elaboració de compost.   
3. Pràctiques per a evitar la compactació i mantindre l'estructura dels sòls  
- En sòls saturats, entollats o amb neu, cal respectar les restriccions de cultiu i circulació de la maquinària.  
4. Pràctiques per a garantir un manteniment mínim de les superfícies agrícoles  
a) Prevenció de la invasió de vegetació espontània  
- Cal netejar els cultius envoltats o envaïts per vegetació espontània no desitjada com matolls o semblants.  
b) Manteniment d'oliverars en bon estat vegetatiu  
- Cal realitzar les pràctiques agronòmiques necessàries per a garantir el manteniment dels oliverars en bon estat vegetatiu.  
- No s'han d'arrancar oliveres, excepte en aquelles zones que s'establisquen a l'efecte de la seua reconversió cultural i varietal, i per als canvis de cultiu o aprofitament, d'acord amb la normativa vigent.  
5. Pràctiques per a evitar el deteriorament dels hàbitats  
a) Manteniment de l'estructura del terreny  
- Cal mantindre les particularitats i les característiques topogràfiques dels terrenys, com ara llindes i altres elements estructurals, i no es poden efectuar alteracions significatives d'estes sense la corresponent autorització de l'autoritat competent.  
b) Aigua i reg  
- Cal efectuar les pràctiques de reg d'acord amb la normativa vigent en matèria de concessions d'aigua i delimitació i condicions d'ús establides pels organismes o administracions hidràuliques competents.  
- En el cas de superfícies de regadiu que utilitzen cabals que procedisquen d'aqüífers legalment declarats com sobreexplotats, l'agricultor haurà d'acreditar el seu dret per mitjà de l'autorització expedida per l'administració hidràulica competent.  
- Els titulars de concessions administratives d'aigües i tots els qui, per qualsevol títol, tinguen dret al seu ús privatiu estaran obligats a instal·lar i mantindre els sistemes de mesurament d'aigua de reg establits pels organismes de conca respectius, de manera que garantisquen una informació precisa dels cabals d'aigua efectivament utilitzats.  
- No es podran aplicar productes fitosanitaris, fertilitzants, llots de depuradora, compostos, purins o fems, ni netejar la maquinària emprada per a estes aplicacions sobre aigües corrents o estancades.